Aqlli izlash, mobil ilova, ro`yxatdan o`tish va... "Lex.uz"ning yangi versiyasida qator qulayliklar yaratildi

Adliya vazirligi huzuridagi “Adolat” milliy huquqiy axborot markazining faoliyati sarhisobiga bag`ishlangan tadbir tashkil etildi. 
Tadbirda Markaz tomonidan amalga oshirilgan muhim loyihalar haqida ma`lumot berildi. Jumladan, Lex.uz saytining yangi versiyasi taqdimoti bo`lib o`tdi.  "Adolat" milliy huquqiy  axborot  markazi  direktori birinchi  o`rinbosari Omonulla Fayzullaev saytdagi yangi funksiyalar haqida batafsil ma`lumot berildi. 
"Lex.uz saytining yangi versiyasi avvalgisidan birmuncha takomillashtirilgan bo`lib, qator imkoniyatlarga ega bo`ldi. Xususan, saytda endilikda “aqlli” izlash funksiyasi bo`lib, so`z o`zagi, qisqartmalar, xato so`zlar, sinonimlar bo`yicha izlash algoritmi yaratilgan.
Shuningdek, izoh qoldirish imkoniyati, imloviy xato haqida xabar berish yoki foydalanuvchi fikr-mulohazalarini bildirish imkoniyati mavjud. Eng muhim qulayligi saytdan mobil telefon orqali foydalanish qulaylashganligidir. Ya`ni Android va iOS operasion tizimlari uchun yangi versiya ishlab chiqilgan.
Bundan tashqari Lex.uz da ro`yxatdan o`tish joriy etilgan, hujjatlar kutubxonasi yaratilgan, normativ-huquqiy hamda operativ, tashkiliy va boshqa xususiyatga ega hujjatlarni alohida joylashtirish mexanizmi ishlab chiqilgan", - deydi mas`ul. 
Farida Egamberdieva